b'\n_START_ARTICLE_\nRadio Luxembourg\n_START_PARAGRAPH_\nRadiostationen Radio Luxembourg begyndte sine udsendelser p\xc3\xa5 langb\xc3\xb8lgeb\xc3\xa5ndet i 1933 fra Beidweiler p\xc3\xa5 b\xc3\xb8lgel\xc3\xa6ngden 1.282 meter (svarende til frekvensen 234 kHz)._NEWLINE_I 1939 blev udsendelserne afbrudt af 2. verdenskrig, og under 2. verdenskrig blev stationen benyttet af Grossdeutscher Rundfunk til nazistiske propagandaudsendelser, og efter verdenskrigen nogle \xc3\xa5r af Voice of America._NEWLINE_Radiostationen blev f\xc3\xb8rst selvst\xc3\xa6ndig igen i 1951._NEWLINE_Man sendte derefter p\xc3\xa5 208 meter/1.439 kHz; senere 1.440 kHz efter frekvensregulering efter "Copenhagen Conference of 1948"/"Copenhagen plan", p\xc3\xa5 mellemb\xc3\xb8lgeb\xc3\xa5ndet fra Marnach, samt p\xc3\xa5 kortb\xc3\xb8lge p\xc3\xa5 6.090 kHz._NEWLINE_Nogle udsendelser blev optaget i England og udsendt fra Luxembourg, men de fleste udsendelser blev sendt direkte fra Luxembourg._NEWLINE_Radio Luxembourg var en af de f\xc3\xb8rste private radiostationer med reklamer i Europa og kunne modtages stort set overalt i Europa og dermed ogs\xc3\xa5 i Danmark, men med svingende kvalitet pga. fading og forstyrrelser fra andre radiostationer. Fading skyldes \xc3\xa6ndringer i radioudbredelsen i troposf\xc3\xa6ren og ionosf\xc3\xa6ren._NEWLINE_Mange der var unge i 1950-1980\'erne lyttede til Radio Luxembourg. Der blev sendt pop- og rockmusik, der is\xc3\xa6r henvendte sig til de unge._NEWLINE_Den 29. december 1991 blev de engelske udsendelser fra Radio Luxembourg p\xc3\xa5 1.440 kHz nedlagt. Herefter fortsatte de engelske udsendelserne p\xc3\xa5 satellit og kortb\xc3\xb8lge 15.350 kHz frem til den 30. december 1992._NEWLINE_Radio Luxembourg blev i 2005 genoplivet som en 24 timers Classic Rock station, udsendt i Digital Radio Mondiale (DRM) standarden p\xc3\xa5 kortb\xc3\xb8lge samt p\xc3\xa5 internettet. Der blev kun sendt forudproducerede udsendelser, og disse udsendelser opn\xc3\xa5ede ingen succes. Efter nogle \xc3\xa5r blev disse udsendelser indstillede._NEWLINE_Frekvensen 1.440 kHz anvendes nu - som ogs\xc3\xa5 tidligere - til tysksprogede udsendelser fra RTL i dagtimerne. I aftentimerne anvendes 1.440 kHz nu til retransmission af udsendelser fra China Radio International i fire timer (p\xc3\xa5 tysk, fransk og engelsk) og \xc3\xa9n time med sydkoreanske KBS.'